b'\n_START_ARTICLE_\nTroph\xc3\xa9e des Champions\n_START_PARAGRAPH_\nTroph\xc3\xa9e des Champions (Ranskan supercup) on jalkapallo-ottelu, jossa kohtaavat edelliskauden Ligue 1 -mestari sek\xc3\xa4 Ranskan cupin voittaja. Eniten voittoja on Olympique Lyonnais\xe2\x80\x99lla, joka on vienyt turnauksen nimiins\xc3\xa4 kahdeksan kertaa._NEWLINE_Troph\xc3\xa9e des Champions -ottelu avaa perinteisesti sarjakauden Ranskassa, sill\xc3\xa4 se pelataan viikko ennen liigan alkua. Nykymuotoisena supercup aloitettiin vuonna 1995. Vuosina 1955\xe2\x80\x931986 samaa kilpailua j\xc3\xa4rjestettiin ep\xc3\xa4s\xc3\xa4\xc3\xa4nn\xc3\xb6llisin v\xc3\xa4liajoin nimell\xc3\xa4 Challenge des Champions. Joukkueiden saavutuksiin lasketaan sek\xc3\xa4 nykymuotoisen ett\xc3\xa4 entisen kilpailun voitot._NEWLINE_Vuodesta 2009 l\xc3\xa4htien turnaus on pelattu Ranskan ulkopuolella. J\xc3\xa4rjestely on saavuttanut suurta suosiota, ja turnauksen enn\xc3\xa4tysyleis\xc3\xb6 n\xc3\xa4htiin vuonna 2010 Tunisiassa Stade 7 Novembrella, kun Olympique de Marseillen ja Paris Saint-Germainin v\xc3\xa4list\xc3\xa4 ottelua seurasi 57\xc2\xa0000 katsojaa.'